Embargo do branja. Velja govorjena beseda.

**Slavnostni govor predsednice Državnega zbora mag. Urške Klakočar Zupančič na slavnostni seji Državnega zbora ob dnevu državnosti**

Državni zbor, petek, 24. 6. 2022

Spoštovane državljanke in državljani,

drage Slovenke in Slovenci,

spoštovani predsednik republike,

spoštovane kolegice in kolegi, visoki gostje,

na predvečer dneva državnosti se spominjamo dejstva, da smo Slovenke in Slovenci prvič v zgodovini dobili svoj lastni in neodvisni prostor pod soncem. Dneva, ko se je rodila nova država, zgrajena na trdem delu, zavedanju o narodni identiteti in, na žalost, tudi na krvi mnogih generacij. Praznujemo dan, ko smo končno dobili odgovor na to, ali smo kot narod lahko samostojni, neodvisni in ali imamo pravico sami odločati o svoji usodi. Čeprav je bil odgovor ljudi, ki so se 23. decembra 1990 odpravili na plebiscit, jasen DA, se po več kot tridesetih letih še vedno sprašujemo: Kdo je za to zaslužen? Kdo ima rad svojo domovino? Kdo je ustvarjalen? Kdo prispeva? Kdo gradi boljši jutri? Odgovorov na ta vprašanja je verjetno toliko, kot je ljudi.

Morda pa se moramo vprašati naslednje: Je naš prostor, naša dežela, ki smo jo zamejili na vseh štirih straneh neba, resnično neodvisna? Smo kot ljudje dolžni komu polagati račune? Smo v svojem bistvu res samostojni? Priznati si moramo, da nismo samozadostni. V globalni svet smo vpeti tako družbeno kot politično in gospodarsko. Kaj je torej ta težko dosegljiva in težko priborjena neodvisnost? Se še spominjamo zanosa, ki smo ga čutili, ko smo 26. junija 1991 gledali dvig slovenske zastave?

Svojo zavest o narodni pripadnosti in neodvisnosti moramo živeti in udejanjati vsak dan.

Najprej s spoštovanjem do preteklih generacij, do vseh borb in žrtvovanja. Spomin je tisti, ki nas določa kot ljudi, ki se svojih korenin zavedajo s hvaležnostjo. Zato, da razumemo, zakaj smo zdaj tu, kjer smo, in da lahko načrtujemo prihodnost. Zgodovina naroda je eden ključnih temeljev, na katerih se gradita državnost in narodna identiteta. Pomembno je, da jo poznamo in sprejemamo, z vsemi zmagami in porazi.

Danes praznujemo. Praznujemo predvsem s spominom. Praznujemo z zavedanjem, da ni nič samoumevno. Vsak napredek je posledica truda, spoznavanja, učenja, tudi borbe. Včasih je pot do napredka lahko zelo boleča. Zato je prav, da je spomin trdno zasidran v naših srcih, ker bomo z zavedanjem o preteklih bolečinah lahko gradili boljši svet za naše otroke.

Človekove pravice in temeljne svoboščine, na spoštovanju katerih temelji vsaka demokratična in pravna država, so pravzaprav pravice svobode. Od nastanka civilizacije so se ljudje borili za osebno svobodo. Danes ni nič drugače. Samo svoboden človek je uresničen človek in samo uresničen človek lahko prispeva k blaginji skupnosti. In samo skupnost svobodnih ljudi lahko nudi varnost vsakemu posamezniku. To se potrjuje z vsako preizkušnjo, ki nam jo prinese življenje, pa naj bo epidemija, gospodarska kriza ali vojna. Človeštvo je iz vsake od teh kriz izšlo z večjim zavedanjem, da je skupna dobrobit neločljivo povezana s svobodo posameznika. Svobodo, ki je omejena le s svobodo drugega.

Danes bi lahko vlekli vzporednice med preteklostjo in sedanjostjo. Pa vendar, kako lepo bi bilo, če bi sprejeli svojo zgodovino, takšno, kot je, in vso raznolikost slovenskega naroda, kar bi nam pravzaprav moralo dajati trdnost, ne pa razdvojenosti. Če bomo nenehno kopali po zemlji, bomo pozabili, da se življenje odvija tukaj in zdaj, da je samo eno in neponovljivo. Ni nam treba zanikati dela zgodovine. To tudi ne bi bilo prav. Tako kot nam ni treba igrati vloge žrtve.

Ni potrebe po neskončnih delitvah. Ni potrebe po večnem iskanju svoje ali nove resnice. Ta nikoli ne bo absolutna. Samo od nas je odvisno, ali bomo subjektivne resnice uporabljali za nadaljevanje delitev ali za iskanje skupnih vizij.

Za prihodnost vseh gre, pa ne samo ljudi, ki živimo na našem neodvisnem koščku sveta, ampak za vse ljudi celega sveta. Glavna želja vseh preteklih generacij je zagotovo ustvarjanje dobrega za vse.

Nikoli več vojne.

Mir.

Želje zvenijo tako enostavno, pa vendar jih je tako težko udejanjiti. Kar se moramo naučiti, je poiskati ravnotežje med dobrobitjo skupnosti in samoizpolnitvijo posameznika. Ne eno ne drugo ne more prevladati, in kadar se med njima pojavi konflikt, imamo kot demokratična družba težave ter celo kopico vprašanj. Takrat se moramo vprašati, zakaj smo v najvišji pravni akt, ustavo, zapisali tako temeljne postulate državnosti, kar nas opredeljuje kot skupnost, kot civilizacijske pridobitve – neodtujljive človekove pravice in temeljne svoboščine, kar nas opredeljuje kot individualna človeška bitja.

Odgovore v konkretnih življenjskih situacijah, ko se odločamo med skupnim in posamičnim, moramo poiskati ob zavedanju, kam nas lahko pripelje ideologija, v kateri je posameznik brez svojih pravic, in kam nas lahko pripelje pretiran individualizem, ki skrbi le za lastni interes, ni občutljiv za socialno šibke, ranljive skupine.

Tako smo zopet na začetku, ko je vprašanj več kot odgovorov. Na enega danes zagotovo suvereno odgovarjamo, in sicer, da živimo v lastni, neodvisni državi, v kateri ima oblast ljudstvo. V demokratični državi. V pravni državi. V socialni državi. Tako je zapisano v ustavi. In tako bi moralo biti tudi v življenju. Pa je res?

Verjamem, da smo na dobri poti in da gledamo v pravo smer. Ovir je bilo in jih bo na tej poti še veliko. Vendar niso nepremagljive. Ob njih nas lahko skrbi, včasih smo lahko tudi jezni, vendar upam, da nam uspe prestopiti vsako od njih – ker zaupam v sposobnosti vseh naših ljudi in ker iskreno verjamem, da bo Slovenija postala država, kakršno smo si vedno želeli. Država upanja in zaupanja. Država, v kateri bomo ljudje svobodni in varni hkrati.

Hvala vsem, ki so se trudili in se borili, da danes lahko živimo na svoji zemlji. Tistim, ki so živeli v upanju, da doživimo ta dan. Največja zahvala pa gre tistim, ki so za našo zemljo dali največ – svoje življenje. Mi jim lahko vračamo samo upanje, da se težki trenutki ne bodo več ponovili.

Hvala vsem, ki soustvarjate našo domovino. Vsem, ki tvorno prispevate k skupnemu dobremu ne glede na poklic ali delo, ki ga opravljate ali ste ga opravljali.

In že danes hvala vsem, ki bodo našo domovino ustvarjali v prihodnosti. Za njih se je treba še posebej potruditi in jim omogočiti, da uresničijo svoje potenciale in svoje sanje.

Mi vsi, preteklost, sedanjost in prihodnost, smo Slovenija. Mi vsi smo država.

Zato vam z upanjem in zaupanjem ter v hvaležnem spominu in z globokim spoštovanjem iskreno čestitam ob dnevu državnosti. Naj jih bo še veliko.

Srečno, Slovenija.